214 Macula

Deus uult sibi seruiri sine macula, Can. 4[:7]: *Tota pulchra es, amica mea, et macula non est in te*. In cuius rei figura nichil cum macula offerebatur in tabernaculo nec in templo, Exod. 12[:5]: *Erit agnus* sine *macula*.

Item, Leuit. 22[:19] de *bobus, ovibus, et capris*. Et etiam ipse offerens debet esse sine macula. Deut. 17[:1] et Leuit. 21[:17]: *Qui habuerit maculam, non offeret panes Deo suo*. Vnde cum queritur in Psal. [14:1-2]: *Domine, quis habitabit in tabernaculo tuo?* Respondetur: *Qui ingreditur sine macula*.

Item, Dan. 1[:18] rex Nabuchodonosor iussit *ut introducerentur* coram pueri sine macula. Sic coram rege celesti nullus debet stare maculam habens. Ideo primus angelus qui maculam habuit eiectus est de palatio regis, Eccli. 33[:24]. Ideo dicitur Eph. 5[:25, 27]: *Christus dilexit Ecclesiam*, sequitur, *ut exhiberet sibi* sponsam, *non habentem maculam*, neque *rugam*. Vnde nota quod quia luna inter corpora celestia magis approximat terre, ideo maculosa, sic terreni homines maxime maculantur, Eccli. 31[:8]: *Beatus dives qui inventus* /f. 65rb/ *est sine macula.* In hac uita mirabile foret. Nam viuit in terra maculosa et sub luna maculata. Exemplum quod tangit argentum iugiter siue factus siue manus maculatum erit, sic moritur cor. Quod est repositorum amarum maculabitur, sed quamuis auarus sic maculet, magis cum luxuria quia vicinior est carni.